b'\n_START_ARTICLE_\nLudwig van Beethoven\n_START_SECTION_\nBiografija\n_START_PARAGRAPH_\nLiudvikas van Bethovenas gim\xc4\x97 1770\xc2\xa0m. Bonoje. T\xc4\x97vai\xc2\xa0\xe2\x80\x93 Johanas van Bethovenas ir Marija Magdalena Keverich van Bethoven. Gimimo data anks\xc4\x8diau buvo laikoma gruod\xc5\xbeio 16 d., nes \xc5\xbeinoma, kad krik\xc5\xa1to data\xc2\xa0\xe2\x80\x93 gruod\xc5\xbeio 17 d., o tuo metu naujagimiai b\xc5\xabdavo krik\xc5\xa1tijami dien\xc4\x85 po gimimo._NEWLINE_Bethoven\xc4\x85 muzikos prad\xc4\x97jo mokyti jo t\xc4\x97vas, kapelos giedotojas. Pasakojama, kad t\xc4\x97vas s\xc5\xabn\xc5\xb3 mu\xc5\xa1davo, versdavo j\xc4\xaf groti tik\xc4\x97damasis padaryti i\xc5\xa1 jo pana\xc5\xa1\xc5\xb3 vunderkind\xc4\x85 kaip Mocartas. Bethovenas taip pat mok\xc4\x97si pas Bonos dvaro vargoninink\xc4\x85 Kristian\xc4\x85 Gotlob\xc4\x85 Nef\xc4\x99. 1792\xc2\xa0m., pasinaudoj\xc4\x99s savo vadovo Bonoje d\xc4\x97ka \xc4\xafgytais ry\xc5\xa1iais, Bethovenas persik\xc4\x97l\xc4\x97 \xc4\xaf Vien\xc4\x85. \xc4\x8cia jis tik\xc4\x97josi mokytis pas Haidn\xc4\x85, ta\xc4\x8diau \xc5\xa1is netur\xc4\x97jo laiko mokiniams ir po dvej\xc5\xb3 met\xc5\xb3 perdav\xc4\x97 Bethoven\xc4\x85 Johanui Albrechtsbergeriui. Jaunasis pianistas greitai buvo pripa\xc5\xbeintas virtuozu, kiek l\xc4\x97\xc4\x8diau pasiek\xc4\x97 pripa\xc5\xbeinim\xc4\x85 kaip kompozitorius. Bethovenas vis\xc4\x85 gyvenim\xc4\x85 buvo laisvas kompozitorius, t. y. ne dirbo ba\xc5\xbeny\xc4\x8diai ar r\xc5\xabmams, bet gyveno i\xc5\xa1 pasirodym\xc5\xb3, r\xc4\x97m\xc4\x97j\xc5\xb3 l\xc4\x97\xc5\xa1\xc5\xb3 ir to, k\xc4\x85 gaudavo pardav\xc4\x99s savo k\xc5\xabrinius._NEWLINE_Ma\xc5\xbedaug nuo 28-eri\xc5\xb3 met\xc5\xb3 Bethovenas \xc4\x97m\xc4\x97 kursti, apie 50 gyvenimo metus visai apkurto. Galiausiai tai j\xc4\xaf net prived\xc4\x97 prie min\xc4\x8di\xc5\xb3 apie savi\xc5\xbeudyb\xc4\x99. Jo asmeninis gyvenimas buvo sud\xc4\x97tingas: kompozitorius niekad neved\xc4\x97, ta\xc4\x8diau \xc5\xbeav\xc4\x97josi jam nepasiekiamomis moterimis, da\xc5\xbenai pykdavosi su gimin\xc4\x97mis, jo elgesys su kitais \xc5\xbemon\xc4\x97mis b\xc5\xabdavo nepatenkinamas. Tur\xc4\x97jo finansini\xc5\xb3 b\xc4\x97d\xc5\xb3. \xc5\xa0ie bla\xc5\xa1kymaisi atsispindi ir jo muzikoje._NEWLINE_Vis\xc4\x85 gyvenim\xc4\x85 buv\xc4\x99s silpnos sveikatos, 1826\xc2\xa0m. Bethovenas visai nusilpo. Kit\xc4\x85met jis mir\xc4\x97, manoma, nuo kepen\xc5\xb3 ligos, ta\xc4\x8diau yra nuomon\xc4\x97, kad mirt\xc4\xaf l\xc4\x97m\xc4\x97 apsinuodijimas \xc5\xa1vinu, kurio Bethovenas gavo per \xc5\xbeuv\xc4\xaf, pagaut\xc4\x85 Dunojuje.\n_START_SECTION_\nK\xc5\xabrybos bruo\xc5\xbeai\n_START_PARAGRAPH_\nBethovenas i\xc5\xa1pl\xc4\x97tojo, patobulino sonat\xc5\xb3 form\xc4\x85, kuri\xc4\x85 per\xc4\x97m\xc4\x97 i\xc5\xa1 Haidno ir Mocarto (pirmosios trys Bethoveno sonatos netgi dedikuotos Haidnui), taip pat vyst\xc4\x97 simfonij\xc4\x85 (vietoj keturi\xc5\xb3 dali\xc5\xb3 simfonijos jis pasirinko daug laisvesn\xc4\x99 form\xc4\x85). K\xc5\xabryboje pastebima tiek \xc5\xa0vietimo epochos id\xc4\x97j\xc5\xb3, tiek beu\xc5\xbegimstan\xc4\x8dio Romantizmo element\xc5\xb3. Liudvikas van_NEWLINE_Bethovenas pad\xc4\x97jo pamatus Romantizmo epochos muzikai.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nBethoveno paminklas Bonoje buvo atidengtas 1845\xc2\xa0m. rugpj\xc5\xabt\xc4\xaf, minint jo 75-\xc4\x85j\xc4\xaf jubiliej\xc5\xb3. Tai buvo pirmoji statula Vokietijoje, skirta kompozitoriui. Viena nepagerb\xc4\x97 Bethoveno iki 1880\xc2\xa0m._NEWLINE_Jo gimtojo miesto Bonos centre yra Bethoveno muziejus. Bonos mieste nuo 1845 m. taip pat vyksta muzikinis festivalis Beethovenfest, kuris iki 2007\xc2\xa0m. vykdavo nereguliariai._NEWLINE_Tre\xc4\x8dias pagal dyd\xc4\xaf Merkurijaus krateris yra pavadintas Bethoveno garbei, taip pat yra ir asteroidas 1815 Beethoven.'